དེང་དུས་བོད་ལུགས་གསོ་རིག་གིས་ཀྱང་གསོ་རིག་གཞན་དང་འདྲ་བར་ཉམས་ཆུང་བའི་ནད་པ་མང་ཞིག་གི་ཚེ་སྲོག་སྐྱོབ་དང་སྐྱོབ་བཞིན་ཡོད་བཞིན་ཡོད་པ་རེད།ཡིན་ནའང་ང་ཚོའི་བོད་ལུགས་གསོ་རིག་གི་སྨན་བཅོས་ལ་གཅིག་གྱུར་གྱི་ཁ་ཕྱོགས་མེད་པ་དང་སྨན་བཅོས་བཅོས་སྒྱུར་གྱི་བློ་སྟོབས་མ་འདང་པ།ལག་རྩལ་མཐོ་ཞིང་རིག་གཞུང་དང་ཟུང་འབྲེལ་བྱེད་པའི་ཐུབ་པའི་བོད་སྨན་པ་ཉུང་བ་ལ་སོགས་པའི་རྒྱུ་རྐྱེན་དུ་མ་ཞིག་གིས་བོད་ལུགས་གསོ་རིག་འཕེལ་རྒྱས་འགྲོ་བར་འགོག་རྐྱེན་རབ་དང་རིམ་པ་ཞིག་འཕྲད་ཀྱི་ཡོད་པ་རེད།གཞན་ཡང་ད་ལྟ་བོད་ལུགས་གསོ་རིག་གི་སྨན་བཟོ་ལ་གཅིག་གྱུར་གྱི་ཚད་གཞི་མེད་པ་དང་བོད་སྨན་བཟོ་གྲྭ་སོ་སོས་བཟོས་པའི་བོད་སྨན་རྣམས་སྨན་རྣམས་ཀྱང་རིགས་གཅིག་ཀྱང་ཕན་ཡོན་མི་གཅིག་པ་དང་སྨན་གྱི་སྡེབ་ཚད་དང་སྨན་གྱི་སྦྱོར་སྟངས་མི་གཅིག་པ་ལ་སོགས་ཀྱིས་རང་རེའི་བོད་ལུགས་གསོ་རིག་གི་སྨན་སྦྱོར་ནུས་པ་ཉམས་ཞན་དུ་བཏང་བ་དང་ཁྱད་པར་དུ་སྨན་ཚབ་བྱེད་སྟངས་འདྲ་མིན་སྣ་ཚོགས་ཤིག་ཡོད་པ་འདི་ཡིས་རང་རེའི་བོད་ལུགས་གསོ་རིག་གི་སྨན་བཟོའི་ནུས་བ་ཉམས་རྒུད་བཏང་བ་རེད།སྤྱིར་ན་སྨན་གྱི་ཕན་ཡོན་ཞེས་པ་ནི་སྨན་རྫས་རྙིང་བ་མ་ཡིན་པ་དང་རྒྱུ་སྤུས་བཟང་ཞིང་ངོས་འཛིན་མ་ནོར་བ།སྦྱོར་ཚད་མང་ཉུང་ཚད་དང་མཐུན་པ།ཇི་མ་ཇི་བཞིན་ཡིན་པ།དུག་འདོན་ཡང་དག་ཡིན་པ་སོགས་རག་ལས་པ་ཡིན་ལ།སྒོས་སུ་སྨན་གྱི་ཕན་ཡོན་ཞེས་པ་ནི་ལས་སྣོན་ཞིབ་ཚགས་དང་ལག་རྩལ་སྔོན་ཐོན་དག་ལས་འབྱུང་བ་ཞིག་ཡིན་མོད།ཡིན་ནའང་དེང་གི་བོད་སྨན་བཟོ་སྟངས་ཞིབ་ཚགས་མིན་པ་དང་སྡེབ་སྦྱོར་ཡ་མ་ཟུང་དུ་བྱེད་པ།སྨན་རིགས་གཅིག་ལ་ནུས་པ་མི་གཅིག་ལ་སྦྱོར་སྟངས་ཀྱང་མི་གཅིག་པའི་ཕན་ནུས་བ་ཆེ་མ་ཆུང་གསུམ་དང་མདོག་རོ་མི་གཅིག་པའི་སྨན་སྣ་མང་པོ་ཡོད་པ་ལ་སོགས་པའི་གནས་ཚུལ་འོག་བོད་སྨན་གྱི་སྨན་བཟོ་གང་ཞིག་ཚད་ལྡན་ཡིན་པ་དང་གང་ཞིག་ཚད་ལྡན་མིན་པ་ཧ་ཅང་རྟོགས་དཀའ་ཅིག་ཏུ་སླེབས་ཡོད་པ་རེད།དེ་བས་ཀྱང་བཟོ་གྲྭ་སོ་སོ་ནས་ཐོན་སྐྱེད་བྱས་པའི་སྨན་རྫས་སོ་སོའི་སྟེང་དུ་རང་རང་གི་སྨན་གྱི་ཕན་ནུས་གསང་བ་ནས་སྨན་སྦྱོར་ནུས་པ་ཕྱོགས་བསྒྲིགས་སྟེང་གི་ཕན་ནུས་དེ་ཉིད་ཐད་ཀར་རང་ཉིད་བཟོས་པའི་སྨན་རིགས་དེ་ཉིད་ཀྱི་ཐོག་ལ་བྲིས་ཚེ་བོད་སྨན་གྱི་སྨན་སྦྱོར་ཚད་ལྡན་སྦྱར་ཐབས་ཞེས་པའང་རི་བོང་གི་རྭ་དང་རུས་ལྦལ་གྱི་སྤུ་བཞིན་སྐྱག་རྫིན་གྱི་ཚུལ་དུ་འགྲོ་བ་དང་སྨན་ནུས་ཆུང་ཞིང་ཚད་ལྡན་མིན་པའི་བོད་སྨན་མང་པོ་ཞིག་ག་ས་གང་ནས་མཐོང་རྒྱུ་ཡོད་ལ་དེ་དག་ལ་སྤྱོད་སྒོ་ཆུང་ཞིང་ཕན་ནུས་ཞན་པ་དང་གོང་ཚད་མཐོ་ལ་སོགས་ཀྱིས་བོད་ལུགས་གསོ་རིག་གི་ཞབས་ནས་འཐེན་ནས་སྨན་སྦྱོར་གྱི་འཕྲིན་ལས་ལའང་ནག་ནག་གི་དྲི་མ་བཟོ་ཀིན་ཡོད་པ་རེད།འདི་ལྟར་ང་ཚོས་བོད་ལུགས་ཀྱི་སྨན་རྫས་དག་གི་ནུས་པ་དང་སྤྱོད་སྒོ།ཕན་ཡོན་སོགས་ལ་མ་ཤེས་པར་མདུན་ཕྱོགས་སུ་ཆས་དྲག་ན་ནམ་ཞིག་བོད་ལུགས་གསོ་རིག་གི་བསྟན་པ་དར་བ་ལ་གནོད་པ་མི་ཐེབས་པའི་ངེས་པའང་མེད།གཞན་ཡང་བོད་སྨན་བཀོལ་སྤྱོད་ཀྱི་ཐད་ནས་བཤད་ནའང་ཅུང་རྗེས་ལུས་ཀྱི་རྣམ་པ་མངོན་ཡོད་པ་སྟེ་དཔེར་ན་ལྗོངས་དང་ཞིང་ཆེན།ཁུལ།རྫོང་སོགས་ན་བོད་སྨན་ཁང་ཡོད་རུང་བོད་སྨན་སྒོ་བསྟེན་ཚན་ཁག་དང་ཤང་གྲོང་འཕྲོད་བསྟེན་ཁང་རེ་འགའ་མ་གཏོགས་བོད་སྨན་རྐྱང་བའི་སྨན་བཅོས་བྱེད་པ་མཐོང་ཐོས་སུ་མེད་ལ་ལྗོངས་དང་ཞིང་ཆེན།ཁུལ།རྫོང་ལ་སོགས་པའི་བོད་སྨན་ཁང་སོ་སོའི་ཞག་སྡོད་སྨན་བཅོས་ནི་ཕྱི་བོད་ཟུང་འབྲེལ་ཡིན་པས་དོན་དངོས་ཐོག་བོད་སྨན་ལ་ནུས་པ་ག་འདྲ་ཡོད་མིན་ལྟ་རྒྱུ་ནི་ལྐོགས་གྱུར་གྱི་གནས་ཞིག་ཡིན་ལ།ང་ཚོས་བོད་ལུགས་སྨན་བཅོས་དང་བོད་སྨན་གྱི་ནུས་བར་ཞིབ་འཇུག་དང་དབྱེ་ཞིབ་བྱེད་མ་ཐུབ་འདི་ཡིས་རང་རེའི་བོད་ཀྱི་གསོ་རིག་གི་རྨང་གཞི་འཕེལ་རྒྱས་སོང་མེད་པ་མཚོན་ཡོད་པ་མ་ཟད།ཁྱོན་ཡོངས་ནས་ཕྱག་ལེན་ཉམས་གསོ་བྱས་མེད་པ་འང་མཚོན་ཡོད།ང་ཚོའི་བོད་སྨན་ཁང་སོ་སོ་དང་བོད་སྨན་བཟོ་གྲྭ་སོ་སོས་རང་རང་གིས་བཟོས་པའི་བོད་སྨན་མི་འདྲ་བ་ཁག་ལ་དོན་དངོས་ཐོག་ནུས་པ་པ་ཅི་འདྲ་ཡོད་པ་དང་སྨན་ཁང་སོ་སོའི་རང་རང་གིས་སྨན་བཅོས་བྱེད་ལུགས་ག་འདྲ་ཡིན་པ།གཉེན་པོ་གང་ཞིག་གིས་ནད་པ་དྲག་སྐྱེས་བྱུང་བ།གཏེར་མེ་སོགས་ནད་པའི་ཟུངས་དང་བསྟུན་མིན་སོགས་དེང་གི་སྤྱི་ཚོགས་ཀྱི་ངོས་ནས་བརྗོད་ན་ཉིན་མོའི་སྐར་མ་བཞིན་དུ་ཧ་ཅང་དཀོན་པོར་འདུག།གནས་ཚུལ་འདི་འདྲའི་འོག་ནས་བལྟས་ཚེ་བོད་སྨན་བཅོས་ལ་ད་དུང་གང་ཞིག་ཆད་ཡོད་པ་དང་བོད་སྨན་གྱི་ཚད་གཞིར་གང་འདྲ་ཞིག་ལ་སླེབས་པ།བོད་སྨན་གྱི་ནུས་པའི་སྦྱར་ཚད་ཅི་འདྲ་ཡིན་སོགས་གསལ་ལེར་ཤེས་ཡོང་།བོད་ལུགས་ཚད་ལྡན་གྱི་སྨན་སྦྱོར་སྟོང་ལ་ཉེ་བའི་དེང་གི་དུས་སྐབས་འདིར་སྨན་བཟོ་ཚད་ལྡན་མིན་པའི་སྨན་རྫས་སྐྱོ་བོ་ཞིག་ག་ས་ག་ནས་མཐོང་རྒྱུ་ཡོད་ལ།ལྷག་པར་སྒེར་བཙུགས་སྨན་ཁང་འགའ་རེ་ཡིས་དོམ་མཁྲིས་དང་གླ་རྩི་སོགས་པའི་སྨན་རྩ་ཆེན་ལག་ཏུ་མ་འབྱོར་ཚེ་ཤོག་དཀར་སྟེང་དུ་དོམ་མཁྲིས་དང་གླ་རྩི་ཞེས་བྲིས་ནས་ཤོག་བྲིས་ཡི་གེ་དོམ་མཁྲིས་དང་གླ་རྩིའི་སྨན་ཚབ་ཏུ་བརྡབས་པའང་མཐོང་ཐོས་སུ་འདུག།དེ་མིན་བོད་སྨན་བཟོ་གྲྭ་སོ་སོས་སྨན་རྫས་གཅིག་ལ་ཁ་དོག་དྲི་རོ་མི་འདྲ་བ་རེ་ཐོན་སྐྱེད་རེ་བྱས་ནས་རང་རང་གི་སྨན་གྱི་ནུས་པའི་ཆེ་བ་བརྗོད་པ་ཡང་ག་ས་ག་རུ་མཐོང་རྒྱུ་ཡོད་པ་ཞིག་རེད།དོན་དངོས་སྟེང་ནས་བཤད་ན་སྨན་ནུས་སྐྱོ་བ་དང་སྨན་ཚབ་ཤོག་བྲིས་བྱེད་པ།རྫས་སྨན་གཅིག་ལ་མདོག་དྲི་རོ་མི་མཚུངས་བར་བྱེད་པ་བཅས་ནི་བོད་ལུགས་གསོ་རིག་གི་ཞབས་འདྲེན་པ་ཡིན་པ་མ་ཟད།ནག་ཉེས་བཟོ་མཁན་ཞིག་ཀྱང་རེད་འདོད།དེ་བས་རྗེས་ཕྱོགས་ནས་བོད་ལུགས་གསོ་རིག་གི་ཞབས་འདྲེན་པ་འདི་དག་ཁྲིམས་ལུགས་ཀྱིས་བཀག་འགོག་དང་ཚད་ལྡན་གྱི་བོད་སྨན་བཟོ་གྲྭ་དག་ལ་རྒྱབ་སྐྱོར་བྱས་ཏེ་བོད་ལུགས་འཕེལ་རྒྱས་གཏོང་དགོས།དེ་ལྟར་མ་བྱས་ཚེ་བོད་ལུགས་སྨན་སྦྱོར་ཚད་ལྡན་མིན་པ་དེ་དག་རྒྱལ་སྤྱིའི་ཚོང་རར་བཀྲམས་ཚེ་བོད་ལུགས་གསོ་རིག་འདི་ཉིད་འཛམ་གླིང་གསོ་རིག་གི་མདུན་གྲལ་ནས་རྒྱང་ཕུད་མི་གཏོང་བའི་ངེས་པས་པའང་གཏན་ནས་མེད།དེ་ན་ང་ཚོས་བོད་སྨན་སྦྱོར་ཚད་ཚད་དང་ལྡན་པ་ལ་སྲུང་སྐྱོབ་དང་འཕེལ་རྒྱས་གཏོང་དགོས་བ་དང་སྨན་སྦྱོར་གཞུང་ལུགས་དང་མི་མཐུན་པ་དག་ལ་ཁྲིམས་མཐུན་སྒོས་འགག་འགོག་དང་ཆད་གཅོད་བྱ་རྒྱུ་ནི་ནམ་ཡང་ཁ་ཚ་དགོས་གཏུགས་ཀྱི་གནད་དོན་ཞིག་ཏུ་འཁུམས་སོ།།